ORDE do 29 de abril de 2010 pola que se modifica a Orde do 16 de marzo de 2010 pola que se convocan bolsas de formación de tecnólogos e persoal de apoio á investigación, bolsas de prácticas para os recentemente titulados en especialidades agrarias, forestais, veterinaria, tecnoloxía dos alimentos e bioloxía e bolsas de prácticas para alumnos e recentemente titulados de formación profesional da familia agraria.
CONSELLERÍA DO MEDIO RURAL — III. OUTRAS DISPOSICIÓNS — 04/05/2010

A Consellería do Medio Rural, coa finalidade de que os recentemente titulados universitarios en especialidades agroforestais, veterinarias e afíns, así como os titulados de formación profesional e alumnos dos ciclos formativos de grao medio ou superior da familia agraria, complementen os coñecementos teóricos adquiridos nos seus estudos cunha formación práctica que lles permita afrontar con maiores garantías o seu futuro profesional, veu convocando en anos anteriores diversas bolsas de prácticas a través das distintas liñas de axudas.
Nesta liña, mediante a Orde do 16 de marzo de 2010 a Consellería do Medio Rural convocou 75 bolsas de prácticas, en réxime de concorrencia competitiva, en unidades dependentes da Consellería do Medio Rural e en empresas e entidades relacionadas co sector agroforestal e alimentario.
Dada a dilación na tramitación das solicitudes, derivada da tardanza na recepción da correspondente documentación pola Consellería do Medio Rural procedente dos diversos lugares habilitados para isto, ao abeiro do disposto no artigo 7 da citada orde, resulta procedente modificar, a través desta orde, diversos prazos de convocatoria dos candidatos das listas definitivas para a elección e adxudicación das diferentes bolsas, regulados no artigo 10 da Orde do 16 de marzo de 2010.
En consecuencia, de conformidade co previsto no artigo 30.I.3 do Estatuto de autonomía de Galicia e no uso das facultades que me confiren os artigos 7 e 14 da Lei 9/2007, do 13 de xuño, de subvencións de Galicia e de acordo na Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-Modificación da Orde do 16 de marzo de 2010 pola que se convocan bolsas de formación de tecnólogos e persoal de apoio á investigación, bolsas de prácticas para os recentemente titulados en especialidades agrarias, forestais, veterinaria, tecnoloxía dos alimentos e bioloxía e bolsas de prácticas para alumnos e recentemente titulados de formación profesional da familia agraria.
Introdúcense as seguintes modificacións na Orde do 16 de marzo de 2010 pola que se convocan bolsas de formación de tecnólogos e persoal de apoio á investigación, bolsas de prácticas para os recentemente titulados en especialidades agrarias, forestais, veterinaria, tecnoloxía dos alimentos e bioloxía e bolsas de prácticas para alumnos e recentemente titulados de formación profesional da familia agraria:
Un.-Modificación do artigo 10.1º.
O artigo 10.1º quedará redactado nos seguintes termos:
«1. Para a adxudicación das bolsas de tecnólogos e persoal de apoio á investigación, a comisión de avaliación, unha vez publicada a lista definitiva de posibles bolseiros, ordenados segundo a titulación e a puntuación, de maior a menor, convócanse os candidatos da lista definitiva para a elección da bolsa de prácticas na Escola Galega de Administración Pública (EGAP) con enderezo na rúa Madrid, nº 2-4, polígono das Fontiñas, Santiago de Compostela, o día 20 de maio, ás 10.00 horas da mañá. A orde de chamamento será primeiro por titulacións e dentro de cada titulación, respectando os puntos 4 e 5 do artigo 9º desta orde, por puntuación. No caso dos tecnólogos, chamarase por esta orde: licenciados en enoloxía, licenciados en ciencias químicas, licenciados en ciencia e tecnoloxía dos alimentos, enxeñeiros agrónomos e enxeñeiros técnicos agrícolas. A orde de chamamento para o persoal de apoio será: titulados no ciclo superior da industria alimentaria, titulados no ciclo de elaboración de
viño e outras bebidas, titulados en ciclos formativos (de grao medio e superior) da familia agraria e titulados en ciclos (de grao medio e superior) da familia química.
No caso dos ciclos formativos, terán prioridade os do ciclo superior sobre o medio. Seguindo esta orde establecida anteriormente, os bolseiros escollerán os posibles destinos ata cubrir as bolsas ofertadas para cada titulación. No caso de quedaren bolsas vacantes, distribuiranse entre as outras titulacións seguindo a mesma orde».
Dous.-Modificación do punto primeiro do artigo 10.2º.
«2. Punto primeiro. Para a adxudicación das bolsas de prácticas en empresas e entidades relacionadas co sector agroforestal e alimentario en unidades dependentes da Consellería do Medio Rural, convócanse os candidatos da lista definitiva para a elección da bolsa de prácticas na Escola Galega de Administración Pública (EGAP) con enderezo na rúa Madrid, nº 2-4, polígono das Fontiñas, Santiago de Compostela, o día 27 de maio, ás 10.00 horas da mañá».
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de abril de 2010.
Samuel Jesús Juárez Casado
Conselleiro do Medio Rural